Με πένσα του έβγαλαν 4 δόντια

Αυτό που συνέβη πρωινές ώρες την περασμένη βδομάδα στη Λάρνακα παραπέμπει σε τρόπους με τους οποίους δρούσε η Κου Κλουξ Κλαν στην Αμερική κατά των μαύρων.

Αφρικανός μόνιμος κάτοικος Κύπρου μετέβη στο αεροδρόμιο για να αποχαιρετήσει γνωστούς του και στη συνέχεια, επέστρεψε με ταξί στο σπίτι όπου διαμένει νόμιμα και το οποίο βρίσκεται κοντά στον αστυνομικό σταθμό της πόλης.

Ήταν γύρω στις 4.00 το πρωί και αφού πλήρωσε τον ταξιτζή που τον μετέφερε, κατευθύνθηκε με τα πόδια μέχρι την είσοδο του σπιτιού του. Λίγο προτού πλησιάσει σε αυτήν, σταμάτησε δίπλα του ιδιωτικό αυτοκίνητο και από αυτό κατέβηκαν πέντε άτομα, τα οποία φορούσαν άσπρες κουκούλες. Προτού προλάβει να αντιδράσει, τον άρπαξαν, τον ακινητοποίησαν και άρχισαν να τον κτυπούν σε διάφορα μέρη του σώματός του. Στη συνέχεια, του άνοιξαν το στόμα και με τη χρήση πένσας κατάφεραν να του βγάλουν τέσσερα δόντια.

Η όλη δράση τους έγινε αστραπιαία, όμως οι φωνές, όπως και τα ουρλιαχτά του Αφρικανού κανέναν, όπως φαίνεται, από τους περίοικους δεν ενόχλησαν διότι καμία σχετική κλήση για παροχή βοήθειας δεν έγινε προς την Αστυνομία.

Αξίζει να σημειωθεί ότι το περιστατικό δεν καταγγέλθηκε στη συνέχεια ούτε και από το θύμα των κουκουλοφόρων στην Αστυνομία. Ο ίδιος αποδίδει την επιλογή του να κρατήσει το στόμα του κλειστό για το περιστατικό στον ρατσιστικό τρόπο με τον οποίο αντιμετωπίστηκε ο ίδιος στο παρελθόν από μέλη της Αστυνομίας και στον τρόπο με τον οποίο χειρίστηκαν καταγγελίες του.

Η Κου Κλουξ Κλαν ιδρύθηκε στην Αμερική το 1865 και υποστήριξε το ιδεολόγημα της υπεροχής των λευκών έναντι των άλλων φυλών, τον αντισημιτισμό, τον ρατσισμό και την ομοφοβία. Θεωρείται η κατά παράδοση μεγαλύτερη ακροδεξιά οργάνωση στις ΗΠΑ και η δεξαμενή για μικρότερες ακροδεξιές οργανώσεις. Αυτές οι οργανώσεις χρησιμοποίησαν συχνά την τρομοκρατία, τη βία και πράξεις εκφοβισμού, για να καταπιέσουν τους Αφροαμερικανούς και άλλες φυλετικές ομάδες.

Επίσημη ενδυμασία των μελών της οργάνωσης ήταν μια λευκή μάσκα, ένας λευκός χιτώνας και ένα ψηλό κωνικό καπέλο, επίσης λευκού χρώματος. Στόχος τους ήταν να φαίνονται σαν φαντάσματα, όταν τρόμαζαν και εκφόβιζαν τις νύχτες τους ανυποψίαστους μαύρους σκλάβους.

Η ρατσιστική και αντισημιτική Κου Κλουξ Κλαν εξακολουθεί να δραστηριοποιείται και σήμερα και να θεωρείται μία από τις μεγαλύτερες ακροδεξιές ομάδες μίσους που υπάρχουν στις ΗΠΑ. Τα τελευταία χρόνια, η δραστηριότητά της άρχισε και πάλι να αυξάνεται, με τα μέλη της να εναντιώνονται με μένος κατά των μεταναστών.

Η ονομασία της οργάνωσης Κου Κλουξ Κλαν προέρχεται από σύνθεση της ελληνικής λέξης κύκλος (Κου Κλουξ) και της αγγλικής clan (φυλή). Υπήρξε εποχή όπου η συγκεκριμένη οργάνωση, που σήμερα θεωρείται τρομοκρατική, αριθμούσε γύρω στα 6 εκατομμύρια μέλη, ενώ σήμερα υπολογίζεται ότι έχει γύρω στα 8.000 μέλη παγκοσμίως.